CELEX: 32022D0552
Language: sk
Date: 2022-04-04 00:00:00
Title: Vykonávacie rozhodnutie Komisie (EÚ) 2022/552 zo 4. apríla 2022, ktorým sa určuje, že národné burzy cenných papierov Spojených štátov amerických, ktoré sú zaregistrované Komisiou pre cenné papiere a burzu, spĺňajú právne záväzné požiadavky, ktoré sú rovnocenné s požiadavkami stanovenými v hlave III smernice 2014/65/EÚ, a podliehajú účinnému dohľadu a presadzovaniu (Text s významom pre EHP)

6.4.2022   
               
               
                  SK
               
               
                  Úradný vestník Európskej únie
               
               
                  L 107/85
               
            
         VYKONÁVACIE ROZHODNUTIE KOMISIE (EÚ) 2022/552
         zo 4. apríla 2022,
         ktorým sa určuje, že národné burzy cenných papierov Spojených štátov amerických, ktoré sú zaregistrované Komisiou pre cenné papiere a burzu, spĺňajú právne záväzné požiadavky, ktoré sú rovnocenné s požiadavkami stanovenými v hlave III smernice 2014/65/EÚ, a podliehajú účinnému dohľadu a presadzovaniu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 2a ods. 2,
         keďže:
         
                     (1)
                  
                  
                     Z vymedzenia pojmov „mimoburzový derivát“ a „zmluva o mimoburzových derivátoch“ stanoveného v článku 2 bode 7 nariadenia (EÚ) č. 648/2012 vyplýva, že finančné nástroje iné ako mimoburzové deriváty sú zmluvy o mimoburzových derivátoch, ktorých vykonávanie sa uskutočňuje buď na regulovanom trhu v zmysle vymedzenia v článku 4 ods. 1 bode 21 smernice Európskeho parlamentu a Rady 2014/65/EÚ (2), alebo na trhu v tretej krajine, ktorý sa považuje za rovnocenný s regulovaným trhom v súlade s článkom 2a nariadenia (EÚ) č. 648/2012. V dôsledku toho by sa na účely nariadenia (EÚ) č. 648/2012 zmluvy o derivátoch vykonávané na trhu v tretej krajine, ktorý sa považuje za rovnocenný s regulovaným trhom, mali klasifikovať ako finančné nástroje iné ako mimoburzové deriváty.
                  
               
                     (2)
                  
                  
                     Podľa článku 2a nariadenia (EÚ) č. 648/2012 sa trh tretej krajiny považuje za rovnocenný s regulovaným trhom, ak spĺňa právne záväzné požiadavky, ktoré sú rovnocenné s požiadavkami stanovenými v hlave III smernice 2014/65/EÚ, a za predpokladu, že tento trh podlieha účinnému priebežnému dohľadu a presadzovaniu v uvedenej tretej krajine. Malo by sa preto posúdiť, či národné burzy cenných papierov, ktoré majú sídlo v USA a nad ktorými vykonáva dohľad Komisia pre cenné papiere a burzu, spĺňajú tieto požiadavky.
                  
               
                     (3)
                  
                  
                     Toto posúdenie rovnocennosti sa obmedzuje na národné burzy cenných papierov uvedené v prílohe k tomuto rozhodnutiu, a teda zahŕňa derivátové nástroje, s ktorými sa obchoduje na uvedených burzách a ktoré zúčtovávajú centrálne protistrany uznané orgánom ESMA.
                  
               
                     (4)
                  
                  
                     V oddiele 3 písm. a) bode 1 zákona o burze cenných papierov z roku 1934 (ďalej len „zákon o burze cenných papierov“) sa burza vymedzuje ako akákoľvek organizácia, združenie alebo skupina osôb, ktorá zriaďuje, udržiava alebo prevádzkuje trh alebo systémy, ktoré združujú kupujúcich a predávajúcich cenných papierov alebo inak vykonávajú v súvislosti s cennými papiermi funkcie, ktoré bežne vykonáva burza cenných papierov. Pojem burza je ďalej definovaný v pravidle 3b-16 Komisie pre cenné papiere a burzu ako organizácia, združenie alebo skupina osôb, ktoré spájajú objednávky cenných papierov viacerých kupujúcich a predávajúcich a používajú platné, nediskrečné metódy, či už prostredníctvom obchodného systému alebo stanovenia pravidiel, podľa ktorých musia byť takéto pokyny vo vzájomnej interakcii a kupujúci a predávajúci, ktorých sa takéto pokyny týkajú, musia súhlasiť s obchodnými podmienkami. Od burzy sa teda vyžaduje, aby prevádzkovala multilaterálny systém v súlade s nediskrečnými pravidlami.
                  
               
                     (5)
                  
                  
                     Podľa oddielu 19 písm. a) bodu 1 zákona o burze cenných papierov musí byť burza zaregistrovaná Komisiou pre cenné papiere a burzu ako národná burza cenných papierov predtým, ako môže začať fungovať. Komisia pre cenné papiere a burzu povolí burze registráciu, ak zistí, že sú splnené požiadavky uplatniteľné vo vzťahu k žiadateľovi. Komisia pre cenné papiere a burzu musí zamietnuť registráciu, ak uvedené požiadavky nie sú splnené. V zákone o burze cenných papierov sa ďalej vyžaduje, aby burza mala zavedené opatrenia na riešenie všetkých druhov správania a činnosti, do ktorých sa žiadateľ chcel zapojiť. Podľa zákona o burze cenných papierov je podmienkou zachovania registrácie národných búrz cenných papierov nepretržité dodržiavanie pôvodných registračných požiadaviek. Od zaregistrovaných národných búrz cenných papierov sa preto vyžaduje, aby dodržiavali pravidlá, politiky a postupy v súlade so svojimi zákonnými povinnosťami a disponovali kapacitou na nepretržité vykonávanie svojich povinností.
                  
               
                     (6)
                  
                  
                     V zákone o burze cenných papierov sa ďalej bližšie spresňuje, že národné burzy cenných papierov musia svojim členom poskytovať nestranný prístup na svoje trhy a k svojim službám. Prístupové kritériá musia byť transparentné a nesmú sa uplatňovať nespravodlivým diskriminačným spôsobom. Od zaregistrovaných národných búrz cenných papierov sa teda vyžaduje, aby mali jasné a transparentné pravidlá týkajúce sa prijatia cenných papierov na obchodovanie tak, aby sa s týmito cennými papiermi mohlo obchodovať spravodlivo, riadne a efektívne a aby boli voľne obchodovateľné. Opčné burzy aj burzy cenných papierov majú normy týkajúce sa kótovania, ktoré podliehajú dohľadu Komisie pre cenné papiere a burzu podľa oddielu 19 a pravidla 19b-4 zákona o burze cenných papierov. V súlade s pravidlami Komisie pre cenné papiere a burzu a s normami týkajúcimi sa kótovania musia emitenti cenných papierov, ktoré slúžia ako podkladové aktívum pre kótované opcie, včas zverejniť informácie, ktoré sú pre investorov podstatné alebo ktoré by pravdepodobne mali významný vplyv na cenu cenných papierov. Národným burzám cenných papierov sa zakazuje kótovať akýkoľvek cenný papier emitenta, ktorý nedodržiava požiadavky výboru pre audit stanovené v pravidlách Komisie pre cenné papiere a burzu. Národná burza cenných papierov nemôže zaregistrovať cenné papiere, ktoré slúžia ako podkladové aktívum pre kótované opcie, v prípade ktorých informácie o cenných papieroch a emitentovi nie sú verejne dostupné. V pravidle 9b-1 Komisie pre cenné papiere a burzu sa takisto vyžaduje, aby trhy s opciami pripravili dokument so zverejnenými opciami s určitými stanovenými informáciami, ktoré sa týkajú vlastností a rizík opcií obchodovaných na burze. Makléri/obchodníci musia zákazníkom poskytnúť tento dokument so zverejnenými opciami, pričom uvedený dokument sa musí predložiť Komisii pre cenné papiere a burzu pred tým, ako sa dá k dispozícii zákazníkom. Navyše, emitentom opcií kótovaných na burze je spoločnosť Options Clearing Corporation („OCC“). Táto spoločnosť je zaregistrovaná Komisiou pre cenné papiere a burzu ako zúčtovacia spoločnosť a samoregulačná organizácia. OCC musí spĺňať podmienky stanovené v oddiele 17A zákona o burze cenných papierov, v ktorom sa okrem iného vyžaduje, aby jej pravidlá boli vo všeobecnosti navrhnuté tak, aby chránili investorov a verejný záujem. Pravidlá OCC podliehajú dohľadu Komisie pre cenné papiere a burzu podľa oddielu 19 zákona o burze cenných papierov a pravidla 19b-4 Komisie pre cenné papiere a burzu. Okrem toho zmeny, ktoré OCC zamýšľa vykonať vo svojich pravidlách, činnosti alebo postupoch, ktoré by mohli významne ovplyvniť povahu alebo úroveň rizika, ktoré OCC predstavuje, podliehajú takisto dohľadu Komisie pre cenné papiere a burzu podľa oddielu 806 písm. e) Doddovho-Frankovho zákona o reforme Wall Street a ochrane spotrebiteľa z roku 2010 a pravidla 19b-4 Komisie pre cenné papiere a burzu. V pravidle 17Ad-22 písm. c) Komisie pre cenné papiere a burzu sa od OCC vyžaduje, aby zverejňovala ročné auditované finančné výkazy. Okrem toho sa v pravidle 17Ad-22 písm. e) bode 23 Komisie pre cenné papiere a burzu vyžaduje, aby OCC presadzovala politiky a postupy, ktorými sa okrem iného zabezpečuje zverejňovanie všetkých príslušných pravidiel a podstatných postupov vrátane kľúčových aspektov jej pravidiel a postupov riadenia zlyhania, základných údajov o objeme a hodnotách transakcií, ako aj komplexného opisu jej podstatných pravidiel, politík a postupov týkajúcich sa jej právneho, riadiaceho a operačného rámca a rámca riadenia rizík. Riadne obchodovanie s cennými papiermi na národnej burze cenných papierov je zabezpečené na základe právomocí Komisie pre cenné papiere a burzu za určitých okolností pozastaviť obchodovanie a vydať mimoriadne pokyny, ako aj ochraňovať verejný záujem a investorov. Regulačný rámec USA takisto zahŕňa požiadavky na transparentnosť pred obchodovaním a po ňom s cieľom včas poskytovať informácie účastníkom trhu.
                  
               
                     (7)
                  
                  
                     Po registrácii Komisiou pre cenné papiere a burzu sa národná burza cenných papierov stane samoregulačnou organizáciou. Samoregulácia trhových sprostredkovateľov prostredníctvom systému samoregulačných organizácií je jedným z kľúčových prvkov regulačného rámca USA. Samoregulačné organizácie sú primárne zodpovedné za stanovenie pravidiel, na základe ktorých ich členovia podnikajú, a za monitorovanie spôsobov, akými títo členovia podnikajú. Národné burzy cenných papierov monitorujú vo svojej funkcii ako samoregulačné organizácie, či ich členovia a osoby, ktoré sú s nimi spojené, dodržiavajú zákon o burze cenných papierov, pravidlá a predpisy vyplývajúce z tohto zákona, ako aj vlastné pravidlá búrz, a presadzujú ich dodržiavanie. V prípade nedodržania pravidiel národných búrz cenných papierov jej členmi sa od národných búrz cenných papierov vyžaduje, aby riešili všetky možné porušenia pravidiel trhu alebo federálnych zákonov o cenných papieroch zo strany svojich členov. Takisto sú povinné informovať o závažných porušeniach Komisiu pre cenné papiere a burzu.
                  
               
                     (8)
                  
                  
                     Právne záväznými požiadavkami vzťahujúcimi sa na národné burzy cenných papierov povolené v USA, ktoré sú stanovené v právnom rámci pre činnosť národných búrz cenných papierov, sa preto dosahujú výsledky, ktoré sú v zásade rovnocenné s výsledkami požiadaviek stanovených v hlave III smernice 2014/65/EÚ v týchto oblastiach: postup udeľovania povolení, definičné požiadavky, prístup na uznanú burzu, organizačné požiadavky, prijatie finančných nástrojov na obchodovanie, pozastavenie obchodovania a vylúčenie nástrojov z obchodovania, monitorovanie súladu a prístup k systémom zúčtovania a vyrovnania.
                  
               
                     (9)
                  
                  
                     Komisia preto dospela k záveru, že právne záväzné požiadavky na národné burzy cenných papierov so sídlom v USA sú rovnocenné s požiadavkami stanovenými v hlave III smernice 2014/65/EÚ.
                  
               
                     (10)
                  
                  
                     Pokiaľ ide o účinný dohľad, zákon o cenných papieroch z roku 1933 (ďalej len „zákon o cenných papieroch“) a zákon o burze cenných papierov predstavujú hlavné právne akty primárneho práva, ktorými sa stanovuje právne vymožiteľný režim pre obchodovanie s cennými papiermi v USA. Zákonom o burze cenných papierov sa Komisii pre cenné papiere a burzu udeľuje široká právomoc nad všetkými aspektmi odvetvia cenných papierov vrátane právomoci na registráciu a reguláciu maklérov/obchodníkov, sprostredkovateľov prevodu a zúčtovacích agentúr, ako aj samoregulačných organizácií v USA, ktoré zahŕňajú národné burzy cenných papierov, a dohľad nad nimi.
                  
               
                     (11)
                  
                  
                     V zákone o burze cenných papierov sa vymedzujú a zakazujú určité druhy správania na trhoch a Komisii pre cenné papiere a burzu sa udeľujú disciplinárne právomoci nad regulovanými subjektmi a osobami, ktoré sú s nimi spojené. Zákon o burze cenných papierov navyše oprávňuje Komisiu pre cenné papiere a burzu vyžadovať pravidelné podávanie informácií zo strany spoločností s verejne obchodovanými cennými papiermi. Samoregulácia trhových sprostredkovateľov prostredníctvom systému samoregulačných organizácií je jedným z kľúčových prvkov regulačného rámca USA. Podľa regulačného rámca USA sú samoregulačné organizácie ako regulačné orgány primárne zodpovedné za stanovovanie a monitorovanie pravidiel, podľa ktorých ich členovia podnikajú.
                  
               
                     (12)
                  
                  
                     V zákone o burze cenných papierov sa vyžaduje, aby mali všetky zaregistrované národné burzy cenných papierov možnosť presadzovať dodržiavanie zákona o burze cenných papierov, pravidiel a predpisov vyplývajúcich z tohto zákona, ako aj svojich vlastných pravidiel zo strany svojich členov a osôb, ktoré sú s nimi spojené. V rámci svojho priebežného dohľadu nad národnými burzami cenných papierov hodnotí Komisia pre cenné papiere a burzu schopnosť každej burzy vykonávať dohľad nad svojimi členmi a ich obchodnými činnosťami. Povinnosťou národnej burzy cenných papierov je takisto riešiť akékoľvek možné porušenia pravidiel trhu alebo federálnych zákonov o cenných papieroch zo strany svojich členov a informovať o takýchto možných porušeniach Komisiu pre cenné papiere a burzu.
                  
               
                     (13)
                  
                  
                     V rámci svojej povinnosti presadzovať dodržiavanie pravidiel zo strany svojich členov je každá národná burza cenných papierov zodpovedná za vyšetrovanie a nápravu každého porušenia zákona o burze cenných papierov, ako aj pravidiel a predpisov prijatých na jeho základe. Komisia pre cenné papiere a burzu môže takisto na základe svojej diskrečnej právomoci vyšetrovať a stíhať všetky porušenia zákona o burze cenných papierov, ako aj pravidiel a predpisov prijatých na jeho základe. Pravidlá samoregulačných organizácií sú takisto predmetom preskúmania Komisie pre cenné papiere a burzu. Podľa oddielu 19 písm. h) zákona o burze cenných papierov môže Komisia pre cenné papiere a burzu uložiť sankcie samoregulačným organizáciám, ktoré bez primeraného odôvodnenia alebo ospravedlnenia nepresadzujú dodržiavanie akéhokoľvek pravidla samoregulačnej organizácie zo strany člena alebo osoby spojenej s členom.
                  
               
                     (14)
                  
                  
                     Podľa oddielu 21 zákona o burze cenných papierov môže Komisia pre cenné papiere a burzu vyšetrovať porušovanie pravidiel samoregulačných organizácií a ukladať sankcie členom samoregulačných organizácií, ktorí uvedené pravidlá porušujú. V rámci svojho priebežného dohľadu nad samoregulačnými organizáciami hodnotí Komisia pre cenné papiere a burzu schopnosť každej národnej burzy cenných papierov vykonávať dohľad nad svojimi členmi a ich obchodnými činnosťami. Od národných búrz cenných papierov sa vyžaduje, aby informovali Komisiu pre cenné papiere a burzu o akýchkoľvek zmenách pravidiel.
                  
               
                     (15)
                  
                  
                     Pokiaľ ide o účinné presadzovanie, Komisia pre cenné papiere a burzu má rozsiahlu právomoc vyšetrovať skutočné alebo možné porušenia federálnych zákonov USA o cenných papieroch vrátane zákona o burze cenných papierov a pravidiel prijatých na jeho základe. Komisia pre cenné papiere a burzu môže získať záznamy od regulovaných subjektov v súlade so svojimi právomocami v oblasti dohľadu. V rámci svojej predvolávacej právomoci si Komisia pre cenné papiere a burzu okrem toho môže vynútiť predloženie dokumentov alebo poskytnutie výpovede od každej osoby alebo subjektu kdekoľvek v USA. Komisia pre cenné papiere a burzu má právomoc prijímať opatrenia na presadzovanie práva podaním občianskoprávnej žaloby na federálnom krajskom súde alebo začatím správneho konania pred sudcom správneho súdu Komisie pre cenné papiere a burzu z dôvodu porušenia federálnych zákonov USA o cenných papieroch vrátane obchodovania s využitím dôverných informácií a manipulácie s trhom. V občianskoprávnych žalobách môže Komisia pre cenné papiere a burzu požadovať vrátenie nelegálnych príjmov, úrokových platieb nadobudnutých pred rozsudkom, občianskych peňažných sankcií, súdnych príkazov, ako aj ďalších doplňujúcich úľav vrátane účtovníctva od obžalovaného.
                  
               
                     (16)
                  
                  
                     V správnych konaniach môžu sankcie zahŕňať vyslovenie nedôvery, obmedzenie činností, občianskoprávne sankcie nad rámec vrátenia nelegálnych príjmov alebo zákazy týkajúce sa jednotlivcov či zrušenia registrácie subjektu. Komisia pre cenné papiere a burzu má právomoc použiť opatrenia na presadzovanie práva proti samoregulačnej organizácii za nečinnosť alebo nenáležité vykonávanie požadovaných funkcií. Komisia pre cenné papiere a burzu je okrem toho oprávnená koordinovať svoje opatrenia na presadzovanie práva s domácimi a medzinárodnými partnermi kedykoľvek počas skúmania alebo vyšetrovania, a to vrátane postúpenia veci Ministerstvu spravodlivosti USA na trestné stíhanie alebo iným trestným alebo regulačným orgánom na konanie. Komisia pre cenné papiere a burzu má navyše právomoc vymieňať si neverejné informácie s domácimi a medzinárodnými partnermi.
                  
               
                     (17)
                  
                  
                     Právny rámec a rámec dohľadu USA tiež zabezpečuje transparentnosť a integritu trhu tým, že zabraňuje jeho zneužívaniu vo forme obchodovania s využitím dôverných informácií a manipulácie s trhom. Tento právny rámec a rámec dohľadu zakazuje správanie, ktoré by mohlo viesť k narušeniu fungovania trhov, vrátane manipulácie s trhom a oznamovania nepravdivých alebo zavádzajúcich informácií. Tento právny rámec a rámec dohľadu takisto oprávňuje Komisiu pre cenné papiere a burzu, aby prijímala opatrenia na presadzovanie práva proti takémuto správaniu.
                  
               
                     (18)
                  
                  
                     Komisia preto dospela k záveru, že národné burzy cenných papierov podliehajú účinnému priebežnému dohľadu a presadzovaniu v USA.
                  
               
                     (19)
                  
                  
                     Podmienky stanovené v článku 2a nariadenia (EÚ) č. 648/2012 sa preto považujú za splnené, pokiaľ ide o národné burzy cenných papierov, ktorým Komisia pre cenné papiere a burzu udelila povolenie a nad ktorými vykonáva dohľad v USA.
                  
               
                     (20)
                  
                  
                     Toto rozhodnutie vychádza z právne záväzných požiadaviek týkajúcich sa národných búrz cenných papierov, ktoré sú uplatniteľné v USA v čase prijatia tohto rozhodnutia. Komisia bude v spolupráci s orgánom ESMA naďalej pravidelne monitorovať mechanizmy dohľadu a presadzovania pre národné burzy cenných papierov a plnenie podmienok, na základe ktorých sa prijalo toto rozhodnutie.
                  
               
                     (21)
                  
                  
                     Pravidelným preskúmaním právneho rámca a rámca dohľadu, ktoré sa v USA uplatňujú na národné burzy cenných papierov, nie je dotknutá možnosť Komisie vykonať kedykoľvek osobitné preskúmanie, ak vzhľadom na vývoj v tejto oblasti bude nevyhnutné, aby Komisia opätovne posúdila rovnocennosť priznanú týmto rozhodnutím. Takéto opätovné posúdenie by mohlo viesť k zrušeniu tohto rozhodnutia.
                  
               
                     (22)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Na účely článku 2 bodu 7 nariadenia (EÚ) č. 648/2012 národné burzy cenných papierov Spojených štátov amerických, ktoré sú zaregistrované Komisiou pre cenné papiere a burzu a ktoré sú uvedené v prílohe k tomuto rozhodnutiu, spĺňajú právne záväzné požiadavky, ktoré sú rovnocenné s požiadavkami stanovenými v hlave III smernice 2014/65/EÚ, a podliehajú účinnému dohľadu a presadzovaniu.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 4. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 201, 27.7.2012, s. 1.
         
            (2)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
      
      
         
            PRÍLOHA
            
               Národné burzy cenných papierov zaregistrované Komisiou USA pre cenné papiere a burzu a považované za rovnocenné s regulovanými trhmi:
            
            
                        a)
                     
                     
                        BOX Exchange LLC,
                     
                  
                        b)
                     
                     
                        Cboe BZX Exchange, Inc.,
                     
                  
                        c)
                     
                     
                        Cboe C2 Exchange, Inc.,
                     
                  
                        d)
                     
                     
                        Cboe EDGX Exchange, Inc.,
                     
                  
                        e)
                     
                     
                        Cboe Exchange, Inc.,
                     
                  
                        f)
                     
                     
                        Miami International Securities Exchange, LLC,
                     
                  
                        g)
                     
                     
                        MIAX Emerald, LLC,
                     
                  
                        h)
                     
                     
                        MIAX PEARL, LLC,
                     
                  
                        i)
                     
                     
                        Nasdaq GEMX, LLC,
                     
                  
                        j)
                     
                     
                        Nasdaq ISE, LLC,
                     
                  
                        k)
                     
                     
                        Nasdaq BX, Inc.,
                     
                  
                        l)
                     
                     
                        Nasdaq MRX, LLC,
                     
                  
                        m)
                     
                     
                        Nasdaq PHLX, LLC,
                     
                  
                        n)
                     
                     
                        Nasdaq Options Market, LLC,
                     
                  
                        o)
                     
                     
                        NYSE American Options, LLC, a
                     
                  
                        p)
                     
                     
                        NYSE Arca, Inc.